Jerry West

Jerry Alan West (28. maí 1938 - 12. júní 2024) var bandarískur körfuboltaleikmaður og framkvæmdastjóri. Hann lék allan sinn atvinnumannaferil með Los Angeles Lakers í NBA deildinni og er almennt talinn einn besti leikmaður allra tíma. Gælunöfn hans voru "The Logo", í tengslum að hann var fyrirmyndin að merki NBA; "Mr. Clutch", fyrir að stíga upp þegar mest á reyndi eins og fræga 60 feta skot hans um leið og klukkan gall sem jafnaði leik 3 í NBA úrslitunum gegn New York Knicks árið 1970 bar vitni um; "Mr. Outside", fyrir getu hans í langskotum og "Zeke frá Cabin Creek" fyrir samnefndan læk nærri fæðingarstað hans í Chelyan í Vestur-Virginíu í Bandaríkjunum.

West spilaði sem lítill framherji snemma á ferli sínum: hann var framúrskarandi í East Bank High School og í West Virginia háskólanum, þar sem hann leiddi skólann í lokaúrslitin um NCAA meistaratitilinn árið 1959. Þar var hann valinn besti leikmaðurinn þrátt fyrir að liðið hans hefði borið lægri hlut í úrslitunum. Eftir útskrift úr háskóla  var hann einn af fyrirliðum landsliðs Bandaríkjanna sem vann gull í körfubolta á Ólympíuleikunum árið 1960.

Sama ár hófst atvinnumannaferill hans með Los Angeles Lakers í NBA. Hann spilaði sem bakvörður og var valinn 12 sinnum í lið ársins. Hann var valinn í stjörnuleik NBA 14 sinnum og var valinn sem besti leikmaður stjörnuleiksins árið 1972, sama ár og hann vann sinn eina meistaratitilinn sem leikmaður á ferlinum. Hann lék í níu úrslitum NBA og er eini leikmaðurinn í sögu NBA til að vera valinn besti leikmaður úrslitanna þrátt fyrir að vera í tapliðinu (1969). Árið 1980 var West tekinn inn í frægðarhöll körfuboltans ásamt því að vera valinn í 35 ára afmælislið NBA. West var einnig valinn einn af 50 bestu leikmönnum í sögu NBA árið 1996 og í 75 ára afmælislið NBA árið 2021.

Eftir að leikferli hans lauk tók West við sem yfirþjálfari Lakers í þrjú ár. Hann leiddi Los Angeles í úrslitakeppnina á hverju ári og kom því í úrslit vesturdeildarinnar einu sinni. Árið 1982 var hann skipaður framkvæmdarstjóri og undir stjórn hans vann liðið sex NBA meistaratitla. Árið 2002 varð West framkvæmdastjóri Memphis Grizzlies og hjálpaði liðinu að vinna sér sæti í úrslitakeppninni í fyrsta sinn. Hann var tvívegis valinn besti stjórnarmaður deildarinnar: einu sinni sem hjá Lakers (1995) og síðan hjá Grizzlies (2004). Hann vann tvo NBA titla í viðbót sem ráðgjafi hjá Golden State Warriors (2015, 2017). Árið 2024 var hann tekinn inn í Frægðarhöll körfuboltans sem framkvæmdastjóri og ráðgjafi.

 Tilvísanir 

 Heimildir 







 Ytri tenglar 
 Jerry West á nba.com
 Jerry West Digital Collection hjá West Virginia & Regional History Center
 Þjálfaraferill á Basketball-reference.com]
 Tölfræði úr Háskólaboltanum

Flokkur:Fólk fætt árið 1938
Flokkur:Fólk dáið árið 2024
Flokkur:Bandarískir íþróttastjórnendur
Flokkur:Bandarískir körfuknattleiksmenn
Flokkur:Bandarískir körfuknattleiksþjálfarar
Flokkur:Bandarískir Ólympíuverðlaunahafar
Flokkur:NBA leikmenn
Flokkur:NBA þjálfarar